行運河辛大觀先行以此走寄
作者：張舜民
朝代：宋

paragraphs: 同下龜山時，舟行篙參差。
夜投洪澤口，訪問失所之。
不應一日力，解至淮陰祠。
長淮自風浪，竟夕起憂疑。
旦日坐閘中，聽水忘朝饑。
清泠見雜詠，蓊密聞群咿。
就柳喜高蔭，避橋嫌窄卑。
凉風吹水面，襟袖不假披。
新螯與老鮭，登俎輒無遺。
飽食却思睡，睡起復何爲。
稍厭理文字，惟思弄孫兒。
尚有數舟酒，獨酌非所宜。
好話不得吐，兩日舌如茨。
舟行雖云樂，先後不可期。
爭如鞍馬間，吟嘯長追隨。